Belgrado Partizan (krepšinio klubas)

Belgrado „Partizan“, pilnai Belgrado krepšinio klubas „Partizan“ () – 1945 m. įkurtas Serbijos krepšinio klubas iš Belgrado.

Tai tituluočiausias Serbijos krepšinio klubas, vienintelė šios šalies komanda laimėjusi Eurolygą.

Istorija 

1945 m. įkurta Jugoslavijos liaudies armijos sporto asociacijos krepšinio sekcija. 1953 m. iš armijos krepšinio komandos suformuotas klubas „Partizan“. Palaipsniui komanda kilo į Jugoslavijos elitą, 1976 m. pirmą kartą tapo šalies čempionais, o jau 1978 ir 1979 m. tapo Koračo taurės laimėtojais.

Ypač galingą sudėtį „Partizan“ surinko XX a. devintojo dešimtmečio pabaigoje: Želko Obradovičiaus, Milenko Savovičiaus, Gorano Grbovičiaus, Aleksandro Džordževičiaus, Vladės Divaco, Žarko Paspalio vedama komanda laimėjo 1987 m. Jugoslavijos čempionatą, 1989 m. Koračo taurę, o 1992 m. tapo „Eurolygos“ čempionais, finale įveikę Badalonos „Joventut“.

1992–1995 m. išsivažinėjus komandos lyderiams ir tebesitęsiant etniniams neramumams šalyje, „Partizan“ nusilpo, nedalyvavo tarpatautiniuose turnyruose dėl įvestų sankcijų. Po kelių sezonų „Partizan“ atsigavo ir 1998 m. pasiekė 4 vietą „Eurolygoje“. Vėliau vėl sekė nuosmukio laikotarpis, kai keletą metų nepavyko laimėti nacionalinio trofėjaus, o vėliau, net ir dominuojant šalyje, „Eurolygoje“ ilgai nepavyko peržengti grupės etapo. Nuo 2002 iki 2014 m. „Partizan“ 14 kartų iš eilės laimėjo Jugoslavijos, paskui Serbijos čempionatus. Ypač sėkmingas laikotarpis buvo 2008–2011 m. kai komanda laimėjo Serbijoje viską (lygą, taurę ir Adrijos lygą), o „Eurolygoje“ peržengė grupės etapą (2010 m. užėmė 4 vietą).

Po 2014 m. „Partizan“ išgyveno finansinius sunkumus, gerokai suprastėjo rezultatai. Serbijoje įsitvirtino amžini „Partizan“ priešininkai „Crvena zvezda“, Adrijos lygoje pusfinalio barjeras tapo neįveikiamas, o žemesnėse Europos lygose taip pat – be žymesnių pasiekimų. 2021 m. treneriu paskirtas žymusis strategas ir klubo legenda Želko Obradovičius, gerokai sustiprinta sudėtis. 2022 m. klubas sugrįžo į „Eurolygą“. Šiame turnyre komanda netikėtai pasiekė ketvirtfinalį, taip pat po dešimties metų pertraukos laimėjo Adrijos lygą.

Pavadinimai 
Pagal rėmėjus komanda vadinta:
 Partizan Sintelon: 1993–1994 m.
 Partizan Zepter: 1997–1998 m.
 Partizan ICN: 2001–2002 m.
 Partizan Mobtel: 2002–2004 m.
 Partizan Pivara MB: 2004–2006 m.
 Partizan Igokea: 2007–2009 m.
 Partizan mt: s: 2011–2013 m.
 Partizan NIS: 2015–2022 m.
 Partizan Mozzart Bet: 2022–

Pasiekimai 

 Jugoslavijos krepšinio lyga – 1976, 1979, 1981, 1987, 1992, 1995, 1996, 1997, 2002, 2003, 2004, 2005, 2006 m.
 Serbijos krepšinio lyga – 2007, 2008, 2009, 2010, 2011, 2012, 2013, 2014 m.
 Jugoslavijos krepšinio taurė – 1979, 1989, 1992, 1994, 1995, 1999, 2000, 2002 m.
 Radivojaus Koračo taurė – 2008, 2009, 2010, 2011, 2012, 2018, 2019, 2020 m.
 Eurolyga – 1992 m.
 Koračo taurė – 1978, 1979, 1989 m.
 Adrijos lyga – 2007, 2008, 2009, 2010, 2011, 2013, 2023 m.
 Adrijos lygos supertaurė – 2019 m.

Treneriai 
Žymesni treneriai:
  Borislavas Stankovičius (1950–1953 m.)
  Aleksandras Nikoličius (1958–1961 m.)
  Radovanas Radovičius (1969–1971 m.)
  Ranko Žeravica (1971–1974, 1976–1978, 1995–1996 m.)
  Dušanas Ivkovičius (1978–1980 m.)
  Vladislavas Lučičius (1985–1986, 1998–1999 m.)
  Duško Vujoševičius (1986–1989, 1990–1991, 2001–2010, 2012–2015 m.)
  Želko Obradovičius (1991–1993, 2021– m.)
  Nenadas Traikovičius (1999–2001 m.)
  Vlada Jovanovičius (2010–2012 m.)
  Nenadas Čanakas (2017–2018 m.)
  Andrea Trinkieris (2018–2020 m.)
  Vlado Ščepanovičius (2020 m.)

Šaltiniai

Nuorodos 

 Oficiali KK Partizan svetainė
 Adrijos lygos svetainė

Serbijos krepšinio klubai
Belgradas